เบี้ยประกันชีวิตทะลุ3.4แสนล.
&#8216;กสิกร&#8217;คาดครึ่งปีหลังโต16%ปัจจัยบวกเพียบหนุนยอดขาย
20 ส.ค. 2554

‘กสิกร’คาดครึ่งปีหลังโต16%ปัจจัยบวกเพียบหนุนยอดขาย
ศูนย์วิจัยกสิกรไทย คาดธุรกิจประกันชีวิตครึ่งปีหลังยังไปได้ดี เติบโต 14.5-16%
บริษัท ศูนย์วิจัยกสิกรไทย เปิดเผยว่า แนวโน้มธุรกิจประกันชีวิตในช่วงครึ่งปีหลังคาดว่าจะมีการเติบโตประมาณ 14.5-16% และทำให้ภาพรวมในปีนี้ยังคงเติบโตอย่างต่อเนื่องประมาณ 14-15% หรือมีเบี้ยรับรวมประมาณ 3.383.4 แสนล้านบาท เมื่อเทียบกับปี 2553 ที่มีเบี้ยรับรวม 2.96 แสนล้านบาท โดยมีปัจจัยสนับสนุนจากฤดูการขายในช่วงปลายปี และผู้ซื้อประกันสามารถใช้สิทธิประโยชน์ทางภาษีจากกรมธรรม์ประเภทบำนาญอย่างเต็มที่มากกว่าปีก่อนที่เริ่มประกาศใช้ในช่วงปลายปี
ศูนย์วิจัยกสิกรไทยชี้ว่า การนำตารางมรณะไทยใหม่มาใช้ตั้งวันที่ 1 ส.ค. นี้ จะมีผลจูงใจให้เกิดความต้องการซื้อกรมธรรม์มากขึ้น เนื่องจากโครงสร้างเบี้ยประกันชีวิตในภาพรวมจะลดลงตามอายุขัยเฉลี่ยของประชากรที่ยืนยาวขึ้น ส่งผลให้มีการปรับปรุงอัตราเบี้ยประกันหรือสิทธิประโยชน์ของกรมธรรม์ในทิศทางที่เป็นประโยชน์ต่อผู้เอาประกันมากขึ้น รวมถึงจังหวะการปรับขึ้นอัตราดอกเบี้ยของธนาคารพาณิชย์ที่น่าจะลดความถี่ลงตามทิศทางการปรับขึ้นอัตราดอกเบี้ยนโยบาย ตลอดจนการปรับกลยุทธ์ของบริษัทประกันและธนาคารพาณิชย์ที่มีบทบาทด้านช่องทางการขาย เพื่อเพิ่มศักยภาพการแข่งขันท่ามกลางสภาวะแวดล้อมที่เปลี่ยนแปลงไป 
อย่างไรก็ตาม การดำเนินงานของบริษัทประกันชีวิตในช่วงครึ่งปีหลัง ยังเผชิญความท้าทายจากการเปลี่ยนแปลงกฎเกณฑ์หลายประการ ไม่ว่าจะเป็นการเตรียมทบทวนหลักเกณฑ์การเป็นนายหน้าประกันภัยให้เป็นบรรทัดฐานเดียวกัน ซึ่งปัจจุบันอยู่ในขั้นตอนการรับฟังความเห็นจากผู้เกี่ยวข้องการบังคับใช้เกณฑ์การลงทุนใหม่ที่กำหนดสัดส่วนการลงทุนในสินทรัพย์เสี่ยงรวมไม่เกิน 40% ของสินทรัพย์ลงทุนทั้งหมดและกำหนดข้อห้ามบริษัทที่มีเงินกองทุนต่ำกว่า 300% ลงทุนในสินทรัพย์เสี่ยง ซึ่งมีผลบังคับใช้ มิ.ย.นี้ 
นอกจากนี้ ยังมีการทดสอบคู่ขนานการกำกับเงินกองทุนตามระดับความเสี่ยง ก่อนมีผลบังคับใช้จริงในวันที่ 1 ก.ย.นี้ ซึ่งแม้ว่าอาจส่งผลให้บริษัทประกันต้องปรับแนวทางการบริหารจัดการภายในใหม่ แต่ก็น่าจะเป็นการวางรากฐานสำคัญที่จะช่วยเพิ่มความเชื่อมั่นให้กับผู้บริโภค และเสริมความมั่นคงให้กับภาพรวมธุรกิจประกันชีวิตไทย